b'\n_START_ARTICLE_\nCasa Aleix Vidal i Quadres\n_START_SECTION_\nDescripci\xc3\xb3\n_START_PARAGRAPH_\nEdifici que ocupa gaireb\xc3\xa9 una illa. Consta de planta baixa i tres pisos, amb un soterrani que compensa el pendent del carrer Torreta. Les fa\xc3\xa7anes presenten totes elles un tractament similar, quant a distribuci\xc3\xb3 i tipus d\'obertures, que s\xc3\xb3n allindades, llevat del carrer que d\xc3\xb3na al carrer de la Davallada, que \xc3\xa9s d\'arc de mig punt. Aquestes obertures emmarcades en pedra, s\xc3\xb3n finestres i balcons de diferents volades, sostinguts per m\xc3\xa8nsules i amb barana de ferro. La construcci\xc3\xb3 mostra un cert predomini de la verticalitat, accentuada per les cantoneres de pedra i per les bandes verticals que divideixen sim\xc3\xa8tricament les fa\xc3\xa7anes. El component horitzontal es redueix a la l\xc3\xadnia d\'imposta que separa el segon pis del tercer i al conjunt de la cornisa i la barana del terrat que coronen l\'edifici.\n_START_SECTION_\nHist\xc3\xb2ria\n_START_PARAGRAPH_\nLa casa Aleix Vidal i Quadres va ser projectada pel mestre d\'obres Francesc Cros i Mas\xc3\xb3 l\'any 1855. Posteriorment, l\'any 1888, el mestre d\'obres Josep Cros i Juliana va projectar les cotxeres annexes a l\'habitatge. L\'edifici forma part d\'un conjunt de cases senyorials constru\xc3\xafdes a la vila durant la segona meitat del segle XIX per sitgetans que s\'havien enriquit a Am\xc3\xa8rica. Posteriorment va perdre la seva funci\xc3\xb3 inicial d\'habitatge unifamiliar per ser utilitzada com hotel (Hotel Miramar). Actualment el Servei de Catalogaci\xc3\xb3 i Conservaci\xc3\xb3 de Monuments de la Diputaci\xc3\xb3 de Barcelona ha encarregat a l\'arquitecte J.E. Hernandez-Cros la realitzaci\xc3\xb3 de les obres de restauraci\xc3\xb3 i condicionament necess\xc3\xa0ries per convertir l\'edifici en el "Museu Lola Anglada".'